Tydelike boktrui nie in almal se smaakDie ontwerp. (Foto: Asics ZA/Twitter) ŉ Splinternuwe ontwerp vir die rugbytrui wat die Springbokke tydens vanjaar se Eindjaar-toer sal dra, het gemengde reaksie van rugbyondersteuners gelok. Dié tydelike trui is deur ŉ ontwerper van Kaapstad ontwerp en is onder meer deur ŉ Chinese inkopiesak en sy Xhosa-Nguni-agtergrond geïnspireer. Die span se amptelike hempvennoot Asics het Maandag die nuus oor die truie aangekondig, waarna sommige sosialemediagebruikers die ontwerp spreekwoordelik uitmekaar getrek het. “Ek dink die ontwerper het na ŉ paar padtekens gekyk en gedink: ‘Jip, dis wat die trui nodig het!’,” het een gebruiker gesê. ŉ Ander gebruiker het die trui met Zuma se onvermoë om te tel vergelyk. “Ek voel die trui is die modemanifestasie van Zuma wat probeer om ŉ nommer bo ŉ 1 000 te sê. “Daar is gerugte dat ons hierdie truie tydens die wedstryd teen Engeland gaan dra, maar selfs die Engelse verdien dit nie,” het dieselfde gebruiker gesê. Ander gebruikers het dit weer verwelkom. “Dis anders, maar ek hou nogal daarvan. Ek geniet ook die storie agter [die] ontwerp,” lui ŉ inskrywing op Twitter. (Foto: Asics ZA/Twitter) Mzukisi Mbane, ŉ ontwerper van Khayalitsha, sê die ontwerp van die trui bevat elemente van Afrika, sowel van as die toekoms. “Tydens die jaarlikse Design Indaba in 2015 het ŉ Chinese inkopiesak my oog gevang. “Ek het die patroon van die sak, asook elemente van my Xhosa-Nguni-agtergrond as inspirasie gebruik om allerhande lyne te ontwerp. Mbane sê die trui verteenwoordig ŉ doolhof van mense wat rondbeweeg op soek na ŉ beter lewe. “Dis die verhaal van my mense wat van verskeie landelike gebiede na stede verhuis het om hulself te verbeter. “My wens is dat toeskouers die oomblik wanneer die Bokke met dié truie op die veld uitdraf, vir altyd sal onthou.” Mbane sê dit was ŉ groot eer om vir die eerste keer saam met Asics te werk om die trui te ontwerp. “Ek tel die dae af totdat ek die Bokke in hierdie truie kan sien. Dit is altyd besonders as ek my ontwerpe op straat sien, maar dit gaan magies wees wanneer ek sien dat ons nasionale rugbyspan ŉ trui dra wat ek ontwerp het.” Die Bokke skop vanjaar se toer op 6 November in die Noordelike Halfrond af, waar hulle eerste teen Wallis te staan sal kom. Op 13 November sal hulle teen Skotland uitdraf en die toer op 20 November afsluit met ŉ wedstryd teen Engeland. Volgens Asics sal die Bokke die nuwe trui net tydens een van die wedstryde dra, maar dit is nog nie bekend watter wedstryd dit sal wees nie.